1Yesu kayamazire kugamba ebyo byona, yagambira abegesibwabe ati, 2«Nimumanya akwo hasigaire ebiro bibili ekiro kya Pasika kugoba, kandi Omwana w'Omuntu nibaija kumukwasa ababisha kumubamba.» 3Aho abakuhani bakuru n'abagurusi b'embaga bateranira omu kikaare ky'Omukuhani Nyamukuru ayabaire nayetwa Kaifa, 4batensa okwo barakwata Yesu kitamanyikire bakamwita. 5Kyonkai bagamba bati, «Tutamukwatira mu kiro kikuru, rutaija rukaba rushengo omu bantu.» 6Yesu kayabaire ali Betania omwa Simoni omubembe, 7haija omukazi aina echupa y'eibare einamu amajuta g'eiguzi lihango muno, amugoba agamushesha aha mutwe, aho wenene ali aha meza nalya. 8Abegesibwa kabaaboine batyo batamwa, bagamba bati, «Amajuta aga gafaki? 9Manyasi gakuguziibwe garugwamu empiha zitali zijege tuziha abanaku.» 10Yesu kayabimanyire ababaza ati, «Kubaki nimwita kubi omukazi ogu? Aha rw'enshonga yankolera ekintu kirungi. 11Buli kaanya inywe abanaku muba mwinabo, kyonkai inye timulikwija kwikara nanye biro byona. 12Okunsiiga amajuta aga omubili gwange, yakikora kuntekateka kuziikwa. 13Nimbagambira amazima, hona hona omu nsi mbali amakuru garungi aga gararangwaga, ekyo yakora balikibarura nibamwijuka.» 14Omoi omu begesibwa 12 ayayetwaga Yuda Isikariote, akwata omuhanda agya omu bakuhani bakuru, 15ababaza ati, «Murampaki kandamubanaga omu mikono?» Bamushashura ebichweka makumi gashatu by'efeza. 16Kuruga aho ata nahigiliza obushango bw'okumubanja. 17Aha kiro kya mbere ky'Omukate Gutatumbisiibwe, abegesibwa baija ahali Yesu bati, «Noyenda tukushemeleze nkahai mbali oraliira Pasika?» 18Abahorora ati, «Mugye omu kigo omw'Omuntu nanka, mumugambire muti, ‹Omwegesa nagamba okwo akanya kagoba; naija kushemeleza Pasika omwawe hamoi n'abegesibwabe.› » 19Abegesibwa bakora nk'okwo Yesu yabaragiilira, batekateka Pasika. 20Eizoba kalyatobeire araagira n'abegesibwabe 12. 21Orwo babaire nibaraagira agamba ati, «Mbagambiire amazima, omuli inywe halimu arambanja.» 22Bajumara muno, babanza kumubaza omoi omoi bati, «Mukama n'inye?» 23Ahorora ati, «Owo twakoza hamoi omu pakuli niwe alikwija kumbanja. 24Omwana w'Omuntu naija kufa nk'okwo kyamuhandikirweho, kyonkai alibona ogwo alikwija kubanja Omwana w'Omuntu! Kyakushemeire k'omuntu ogwo yakuba atazairwe.» 25Yuda ayamubanzire abaza ati, «Rugaba n'inye?» Yesu amuhorora ati, «Wakigambakwo!» 26Kababaire nibaragira, Yesu akwata omukate, asiima, agubegura, aguha abegesibwabe agamba ati, «Tora mulye; ogu mubili gwange.» 27Ashuba akwata ekikompe, kayamazire kusiima nakyo akibaha nagamba ati, «Mukinyweho inywena; 28aha rw'okuba obu bwamba bwange obw'endagano empya obulikwija kushesheka aha rwa bangi kabagarulirwa entambara zabo. 29Mbagambiire, tinkishuba kunywa divai kuhika kiro ekyo ndinywa empya omu bukama bwa Tata.» 30Kabamazire kuhoya oruhoya baturuka bagya omw'ibanga ly'Emizeituni. 31Aho Yesu agambira abegesibwabe ati, «Omw'itumbi eli nimwija kwiruka mukannagaho. Manya kikahandikwa kiti, ‹Nditera omushumba, obuhyobwe bw'entaama bwenaganage.› » 32«Kyonkai orwo ndahimbuka ndabebembera Galilaya.» 33Petero amugambira ati, «N'orwo bona barairuka bakakunagaho, inye tinkunageho n'akake.» 34Yesu amugambira ati, «Nkugambire amazima, omu kiro omu mwonene, enkokoromi etakakokoromire, oranyetonga kashatu.» 35Petero amugambira ati, «N'orwo ndaragirwa kufa na iwe, tindikwija kukwetonga.» Abegesibwa bona nabo bagamba batyo. 36Nikwo Yesu kugenda n'abegesibwabe abo omu mwanya ogulikwetwa Getisameni, abagambira ati, «Mushuntame hanu aha, inye ngye kulinya kushoma enshara.» 37Agenda na Petero na batabani ba Zebedayo babili, abanza kujunaara n'okubangaranwa omwoyo. 38Abagambira ati, «Omwoyo gwange gwina obujune bungi muno, ndaliire kufa. Mwikare hanu aha. Mutanagira, twikare hamoi.» 39Agendaho akatambi kake ajumara ahansi ashaba ati, «Tata, kakilikushoboka ekikompe eki kimpingure; kyonkai bitaba kwo inye ndikwenda, shana bibe okwo iwe olikwenda.» 40Agoba abegesibwabe ashanga banagiire. Agambira Petero ati, «Inywe mwalemwa kwikara nanye mutanagiire esaa emoi yonkai? 41Mutanagira, mushome enshara mutaija mukagwa omu kilengeso. Omu mazima omwoyo nigwenda kyonkai obunyama bujege.» 42Ashuba agenda elya kabili ashaba ati, «Tata, k'ekikompe eki kitalikumpingura ntakinyoire, eky'olikwenda singa kibe.» 43Ashuba aija ashanga banagiire, okuba oturo tukaba tubakilize amani. 44Ashuba abasigaho ashaba omurundi gwa kashatu, nagamba emigambire yonene. 45Aho agoba abegesibwabe ababaza ati, «Mukyanagiire, muhumwire? Leba esaa yagoba, Omwana w'Omuntu baija kumubanja kumunagira abafakare. 46Imuka tushangwe nitugenda, leba embanzi yange niy'egyo yaija.» 47Yesu kayabaire akyagamb'ebyo, Yuda omoi omw'ikumi na babili aija n'embaga etali nke baina embanda n'erungu, batumirwe abakuhani bakuru n'abagurusi b'embaga. 48Embanzi ekashangwa yabahaire akamanyiso negira eti, «Owo ndanywegera niwe wenene, mumukwate.» 49Niho honkai agoba Yesu nagamba ati, «Kamelere Rugaba!» Mara amunywegera. 50Yesu amubaza ati, «Munywanyi wange, waletwaki?» Nikwo kwija bakamutaho engaro, bakamukwata. 51Aho oraleba! Omoi omu bo Yesu yabaire ainabo aimukya omukono ashohorora embanda agitemesa omwiru w'Omukuhani Nyamukuru amutemaho okutwi. 52Aho Yesu amugambira ati, «Garura embanda omu kiraro kyayo. Enshonga bona abakwata embanda balimarwaho embanda. 53Nolenga oti tinakugambira Tata, aho n'aho akantwekera amahe agashagire 12 ag'abamalaika? 54Isi aho ebihandiko bitakatifu biragobelera maki okwo ebi bili by'okubaho?» 55Omu kaanya ako Yesu agambira embaga egyo ati, «Mwanzinda n'embanda n'erungu kunkwata nk'omushuga? Buli kiro nashuntamaga Rwensinga n'inyegesa, timukankwataaga. 56Kyonkai ebi byona byabaho eby'abarangi bagambire omu bihandiko bitakatifu kabigobelera.» Aho abegesibwa bona bamunagaho, bairuka. 57Abakwete Yesu bamutwalira Kayafa Omukuhani Nyamukuru, niho n'abagurusi n'abegesa b'Amateka babaire bateraniire. 58Petero yamuhondera nasigara haraimu, agoba nyarubuga omw'Omukuhani Nyamukuru, ataha omunda ashuntama n'abalinzi kuleba enzindo erab'ehai. 59Abakuhani bakuru n'orukiiko rwona ruhanyahanyia ebishuba eby'okuhangilira Yesu babone kumwita. 60Kyonkai n'orwo bamuhangiliire bingi enshonga tiyazokire n'emoi. Obugenda bw'eirai harugwamu babili 61bagamba bati, «Omuntu ogu agambire okwo alikushobora kukambura Rwensinga ya Ruhanga, akashuba akagyombekera ebiro bishatu.» 62Omukuhani Nyamukuru ayemelera amubaza ati, «Toina kyakuhorora? Aba nibakutoijera ahali bihai?» 63Kyonkai Yesu tiyajegire. Omukuhani Nyamukuru ashuba amugambira ati, «Nakutaho Ruhanga asingiire, tugambire k'oraba niwe Kirisito Omwana wa Ruhanga!» 64Yesu agamba ati, «Wakigamba. Kyonkai mbagambire, ahanyuma nimwija kubona Omwana w'Omuntu asingiire aha bulyo bw'Omushobora, naletwa omu bichwi.» 65Nikwo Omukuhani Nyamukuru kutagura enyambarwaze akagamba ati, «Yarogota! Abajulizi tukyahiiga baahai? Inywe nywenene mwayehulilira okwo yarogota. 66Nimuramuraki?» Bahorora bati, «Naragirwa kufa.» 67Aho bamuchwera omu maisho, bamutera. Nangu abandi bamutera empi 68nibagamba bati, «Otubaasire, iwe Kirisito! Ayakutera n'ohai?» 69Aho Petero akaba ashuntamire aheru omuli nyarubuga. Omuzana aija amugoba agamba ati, «Naiwe waba oina Yesu Omugalilaya.» 70Petero ayetonga ekigambo ekyo omu maisho ga bona, nagamba ati, «Eby'olikugamba tindikubimanya.» 71Kuturuka ati nagoba omu kishasi omuzana ondijo amubona, agambira ababaire bemeleireho ati, «Omushaija ogu yaba aina Yesu owa Nazareti.» 72Petero ashuba ayetonga ekigambo ekyo narahira ati, «Omushaija ogwo inye tindikumumanya.» 73Akaanya kagufi kahinguraho ababaire bali aho baija bagambira Petero bati, «Ky'amazima naiwe oli wabo; nangu n'emigambire yawe nekubanja.» 74Nikwo kubanza kurahira nayekeena ati, «Inye nti omushaija ogwo tindikumumanya.» Aho n'aho enkokoromi ekookoroma. 75Nikwo Petero kwijuka ekyo Yesu yabaire agambire ati, «Enkokoromi etakakokoromire oraba wanyetongire kashatu.» Ashohora alira muno.
Copyright
Learn More
lug_Latn zho_Hant eng_Latn